Ihmisillä on salainen viehtymys alhaiseen, sopimattomaan ja likaiseen, kertoo psykiatri.

Peter Madsen tuomittiin vuonna 2018 murhasta. Arkistovideo vuodelta 2017.

Elokuussa 2017 Peter Madsen -niminen mies murhasi, paloitteli ja raiskasi toimittaja Kim Wallin Tanskan edustalla olevalla saarella.

Kaksi vuotta ja neljä kuukautta myöhemmin Peter Madsen meni naimisiin Suomessa asuvan naisen kanssa. Häät olivat koruttomat ja ne vietettiin Herstedvesterin vankilassa, missä Madsen istuu tuomiotaan.

Peter Madsenin vaimo on lehtitietojen mukaan venäläissyntyinen toimittaja ja aktivisti, joka on paennut Putinin vainoja ja tullut Suomeen YK:n kiintiöpakolaisena vuonna 2013.

Naisen nimi on Jenny Kurpen. Hän on asunut viime aikoihin asti Salossa, missä hän on tunnettu graafikkona. Salon Seudun Sanomat kertoi naisen luopuneen asunnosta syyskuun alussa.

Madsenin kanssa naimisissa oleva nainen asuu Suomessa lastensa kanssa. Hän tekee parhaillaan taideprojektia, joka käsittelee naismurhista tuomittujen rikollisten kanssa yhteyttä pitäviä naisia.

Vaimo on kertonut suhteesta avoimesti sosiaalisen median tileillään. Hän kertoo itse olevansa 39-vuotias netissä julkaisemissaan dokumenteissa. Hänellä on kaksi lasta.

Jenny Kurpen on kertonut suhteesta avoimesti sosiaalisen median tileillään. Lehtikuva/Minna Määttänen, EPA

Miksi joku rakastuu raakaan rikolliseen?

Väkivaltarikollisiin rakastuminen ja jopa avioliitto ei ole lainkaan tavatonta Suomessakaan, kertoo oikeuspsykiatri ja psykoanalyytikko Hannu Säävälä. Hän ei ota kantaa yksittäisen henkilön rakastumiseen, mutta kertoo asiasta yleisellä tasolla.

Säävälän mukaan etenkin mediassa esillä olleet väkivaltarikolliset, yleensä miehet, saavat paljon kirjeitä. Tämä voi johtaa myös avioliittoon.

– Hyvin negatiivisessa julkisuudessakin voi olla se koukku, että se alkaa kiehtoa. Useimmin on niin, että jotakuta kiinnostaa väkivaltarikollinen niin paljon, että hän kirjoittaa kirjeen, mutta se ei johda mihinkään. Toisessa ääripäässä on rakastuminen toiseen ihmiseen.

Kuuluisat väkivaltarikolliset saavat usein vankilaan ihailevia kirjeitä. Avioliitot ovat harvinaisempia. Adobe stock/AOP

”Meillä kaikilla on salainen viehtymys”

Säävälä uskoo, että viehtymys väkivaltarikollisiin kertoo ylipäätään siitä ilmiöstä, että rikos ja väkivalta kiehtovat meitä.

– Se näkyy pelkästään erilaisten rikossarjojen määrässä. Joku päätyy satunnaisesti katsomaan murhasarjaa ja toisessa ääripäässä on joku, joka retkahtaa ilmiöön niin voimalla, että voi rakastua yksittäiseen murhamieheen. Meissä kaikissa ihmisissä on salainen viehtymys alhaiseen, sopimattomaan ja likaiseen.

Väkivalta ja rikos kiehtovat ihmismieltä, sanoo oikeuspsykiatri. Adobe stock/AOP

Rakkaus korjaa

Säävälän mukaan paljon on pohdittu väkivaltarikollisiin rakastuvien naisten halua parantaa väkivaltainen mies. Silloin nainen voi ajatella, että rikollinen on väärinymmärretty, mutta asian voi parantaa rakkaudella.

– Silloin rakastuja ajattelee, ettei rikollisen hyvää puolta ole ymmärretty siellä pahan puolen takana. Että rakkaudella sen hyvän puolen saa esiin ja loistamaan.

Säävälän mukaan toinen näkökulma ymmärtää ilmiötä on tarkastella sitä, millainen rooli aggressiolla ja seksuaalisuudella on psyykkisessä kehityksessä.

– Kasvatuksen tärkein tehtävä on saada jalostettua lapsen hallitsematon aggressio ja seksuaalisuus sosiaalisesti sallittuihin muotoihin. Suurimmalle osalle ihmisistä tuo onnistuu aika hyvin, mutta aika monelle jää jonkinlainen kiehtova tunne sitä aggressiota ja seksuaalisuutta kohtaan, josta on pitänyt luopua.

Säävälän mukaan naisilla voi olla sukupuolijärjestelmän tuottaman mallin tai biologisten syiden takia psyyke, joka miehiä voimakkaammin kieltää itseltään alkukantaisen aggression.

– Olisiko vaarallisiin väkivallantekijöihin rakastuvilla naisilla tavallista voimakkaampi kaipuu sitä väkivaltarikollisten miesten ilmaisemaa hallitsematonta aggressiota kohtaan, josta he itse ovat joutuneet luopumaan, Säävälä pohtii.

Väkivaltarikolliseen rakastuva usein ajattelee rakkaudella olevan eheyttävä ja korjaava voima. Adobe stock/AOP

Vastakohta tylsyydelle

Väkivaltarikollisiin rakastujien kirjo on joka tapauksessa hyvin laaja, Säävälä sanoo.

– Heissä voi olla hyvinkin henkisesti stabiileja ihmisiä, joilla viehtymys näihin asioihin on suurempaa kuin muilla.

Väkivaltarikollisiin rakastuminen voi myös vedota sellaisiin ihmisiin, jotka eivät koskaan riko minkäänlaisia sääntöjä.

– Jos ihminen on saanut elämästään hankalan särmän pois, voi kiinnostaa ja kiehtoa, kun joku rikkoo rajoja rajan ylityksillä, jotka liittyvät joko seksuaalisuuteen tai aggressioon.

Joskus kaipuu jännittävästä elämästä voi olla myös niin suuri, että ihminen hankkiutuu porukkaan, joka tekee rikoksia.

– Silloinkin voi olla niin, että ihminen elää heidän toimissaan mukana, vaikka ei itse kykene tekemään mitään rikollista.

Iltalehti ei tavoittanut Jenny Kurpenia haastatteluun.